A BIZOTTSÁG 2002/79/EK IRÁNYELVE
(2002. október 2.)
a 76/895/EGK, 86/362/EGK, 86/363/EGK és 90/642/EGK irányelv mellékletének a gabonafélékben, az állati eredetű élelmiszerekben, illetőleg az egyes növényi eredetű termékekben - többek között a gyümölcs- és zöldségfélékben -, illetve azok felületén található peszticid-szermaradványok megengedett legmagasabb mértékének meghatározásának tekintetében való módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésére,
tekintettel a legutóbb a 2002/71/EK bizottsági irányelvvel[i] módosított, a gyümölcsökben és zöldségekben, illetve azok felületén található peszticid-szermaradványok megengedett legmagasabb mértékének meghatározásáról szóló, 1976. november 23-i 76/895/EGK tanácsi irányelvre[ii] és különösen annak 5. cikkére,
tekintettel a legutóbb a 2002/76/EK bizottsági irányelvvel[iii] módosított, a gabonafélékben, illetve azok felületén található peszticid-szermaradványok megengedett legmagasabb mértékének meghatározásáról szóló, 1986. július 24-i 86/362/EGK tanácsi irányelvre[iv] és különösen annak 10. cikkére,
tekintettel a legutóbb a 2002/71/EK irányelvvel módosított, az állati eredetű élelmiszerekben, illetve azok felületén található peszticid-szermaradványok megengedett legmagasabb mértékének meghatározásáról szóló, 1986. július 24-i 86/363/EGK tanácsi irányelvre[v] és különösen annak 10. cikkére,
tekintettel a legutóbb a 2002/76/EK irányelvvel módosított, az egyes növényi eredetű termékekben - többek között a gyümölcsökben és zöldségekben -, illetve azok felületén található peszticid-szermaradványok megengedett legmagasabb mértékének meghatározásáról szóló, 1990. november 27-i 90/642/EGK tanácsi irányelvre[vi] és különösen annak 7. cikkére,
mivel:
(1) A 76/895/EGK, a 86/362/EGK, a 86/363/EGK és a 90/642/EGK irányelv melléklete szermaradványokat és a hozzájuk tartozó maximális értékeket tartalmaz.
(2) A rendelkezésre álló adatok felülvizsgálatakor megállapítást nyert, hogy elegendő információ áll rendelkezésre egyes peszticidek, nevezetesen az abamektin, az azociklotin, a bioresmetrin, a bifentrin, a bitertanol, a brómpropilát, a klofentezin, a kiromazin, a cihexatin, a fenpropimorf, a flucitrinát, a hexakonazol, a metakrifosz, a miklobutanil, a penkonazol, a prokloráz, a profenofosz, a resmetrin, a tridemorf, a triadimefon és a triadimenol szermaradványainak maximális értékeinek megállapításához.
(3) A peszticid-szermaradványok az állati eredetű élelmiszerekben a mezőgazdasági gyakorlatok eredményeképpen jelenhetnek meg. Figyelembe kell venni a peszticidek engedélyezett használatából, illetve az ellenőrzött kísérletekből és takarmányozási vizsgálatokból származó vonatkozó adatokat.
(4) A rendelkezésre álló információt áttekintették. Számos peszticid/mezőgazdasági termék kombináció esetében elégségesek az adatok a szermaradványok azon maximális értékeinek kiszámításához, amelyek esetében az adott peszticid-szermaradványok biztonságosnak tekinthetők az emberi egészség szempontjából. Amennyiben ez az érték meghaladja az analitikai meghatározás legalacsonyabb határértékét, helyénvaló a maximális szermaradványértékeket a számított szinten megállapítani. Néhány kombináció esetében a rendelkezésre álló adatok nem elegendőek, ezért a maximális szermaradványértékeket az analitikai meghatározás legkisebb határértékénél kell megállapítani. Más esetekben az információk elegendőek, de azt igazolják, hogy a maximális szermaradványérték az analitikai meghatározás legkisebb határértékénél magasabban történő meghatározása a fogyasztók e szereknek való elfogadhatatlanul akut és krónikus mértékű kitettségét eredményezné. Ezen esetekben helyénvaló a maximális szermaradványértékeket az analitikai meghatározás legalacsonyabb határértékénél megállapítani.
(5) Amennyiben ez szükséges volt, a peszticideket esetlegesen tartalmazó élelmiszeripari termékek fogyasztóinak életük során e peszticideknek való akut expozícióját a Közösségben használt eljárásoknak és gyakorlatnak megfelelően vizsgálták és értékelték, tekintetbe véve az Egészségügyi Világszervezet (WHO) által kiadott iránymutatásokat[vii]. Az abamektin esetében a legutóbb az 1752/2002/EK bizottsági rendelettel[viii] módosított 2377/90/EGK tanácsi rendelettel[ix] összhangban megállapításra kerültek az említett hatóanyagot tartalmazó állatgyógyászati készítményeknek az élelmiszertermelő állatfajok gyógyítására történő felhasználásából eredő szermaradványok maximális értékei (3425/93/EK bizottsági rendelet[x]). Figyelembe vették ezeket az alkalmazásokat, és az állatgyógyászati készítmények bizottsága által előírt megengedhető napi bevitelre vonatkozó értékelést, amely a szermaradványok maximális értékének alapjául szolgált. Megállapították, hogy az ezen irányelvben rögzített maximális szermaradványértékek nem eredményezik a megengedhető napi bevitelre megszabott határérték túllépését vagy akut toxikus hatásokat.
(6) Annak érdekében, hogy a fogyasztókat az olyan termékeken vagy azokban található szermaradványokkal szemben megfelelően megvédjék, amelyekre nem adtak ki engedélyeket, célszerű a maximális szermaradványértékeket az analitikai meghatározás legalacsonyabb határértékénél megválasztani minden ilyen készítményre, amely a 86/362/EGK, 86/363/EGK és 90/642/EGK irányelvek hatálya alá esik.
(7) A 86/362/EGK. A 86/363/EGK, és a 90/642/EGK irányelvek mellékleteit ezért megfelelően módosítani kell.
(8) A Közösség kereskedelmi partnereivel a Kereskedelmi Világszervezeten keresztül konzultált az ezen irányelvben ajánlott értékekről, és az értékekkel kapcsolatos észrevételeiket figyelembe vették.
(9) A Növények Tudományos Bizottságának véleményét[xi], különösen ami a növényvédő szerekkel kezelt élelmiszeripari növények fogyasztóinak védelmével kapcsolatos tanácsokat és ajánlásokat illeti, figyelembe vették.
(10) Az ezen irányelvben előírt intézkedések összhangban vannak a Tápláléklánc és Állat-egészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 76/895/EGK irányelv II. mellékletében a brómpropilátra vonatkozó bejegyzéseket el kell hagyni.
2. cikk
A 86/362/EGK irányelv II. mellékletének A. része az ezen irányelv I. mellékletében felsorolt, az abamektin, az azociklotin és a cihexatin, a bifentrin, a bitertanol, a brómpropilát, a klofentezin, a kiromazin, a fenpropimorf, a flucitrinát, a hexakonazol, a metakrifosz, a miklobutanil, a penkonazol, a prokloráz, a profenofosz, a resmetrin és a bioresmetrin, a tridemorf, a triadimefon és a triadimenol maximális szermaradványértékeivel egészül ki.
3. cikk
A 86/363/EGK irányelv II. melléklete a következők szerint módosul:
a) az A. rész az ezen irányelv II. mellékletében felsorolt, az abamektin, a bifentrin, a bitertanol, a brómpropilát, a kiromazin, a flucitrinát, a metakrifosz, a penkonazol, a prokloráz, a profenofosz, a resmetrin és a bioresmetrin, a tridemorf, a triadimefon és a triadimenol maximális szermaradványértékeivel egészül ki.
b) a B. rész az ezen irányelv III. mellékletében felsorolt, az azociklotin és a cihexatin, a fenpropimorf, a klofentezin és a miklobutanil maximális peszticid-szermaradvány értékeivel egészül ki:
4. cikk
A 90/642/EGK irányelv II. melléklete a következők szerint módosul:
a) az ezen irányelv IV. mellékletében felsorolt, az abamektin, az azociklotin és a cihexatin, a bifentrin, a bitertanol, a brómpropilát, a klofentezin, a kiromazin, a fenpropimorf, a flucitrinát, a hexakonazol, a metakrifosz, a miklobutanil, a penkonazol, a prokloráz, a profenofosz, a resmetrin és a bioresmetrin, a tridemorf, a triadimefon és a triadimenol maximális szermaradványértékeivel egészül ki.
b) az etion teában lévő peszticid szermaradvány értéke helyébe a 3 mg/kg lép.
5. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy az irányelv 4. cikke (b) pontjának 2002. december 31-e előtt megfeleljenek.
Ezeket az intézkedéseket 2003. január 1-jétől alkalmazzák.
(2) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy az irányelv 1., 2, és 3. cikkének, valamint 4. cikke a) pontjának 2003. május 31-e előtt megfeleljenek.
Ezeket az intézkedéseket 2003. január 1-jétől alkalmazzák.
(3) Amikor a tagállamok elfogadják az (1) és a (2) bekezdésben előírt a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
6. cikk
Ez az irányelv az Európai Közösségek Hivatalos Lapjában való kihirdetését követő hetedik napon lép hatályba
7. cikk
Ennek az irányelvnek a tagállamok a címzettjei.
Kelt Brüsszelben, 2002. október 2-án.